SMERNICA KOMISIE 2009/51/ES
z 25. mája 2009,
ktorou sa mení a dopĺňa smernica Rady 91/414/EHS, pokiaľ ide o špecifikáciu účinnej látky nicosulfurón
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1 druhý pododsek druhú zarážku,
keďže:
(1)
Účinná látka nicosulfurón bola po preskúmaní, v ktorom úlohu spravodajského štátu vykonávalo Spojené kráľovstvo, zaradená na základe smernice Komisie 2008/40/ES (2) do prílohy I k smernici 91/414/EHS. Pokiaľ ide o čistotu, v smernici 2008/40/ES sa stanovuje minimálna úroveň 930g/kg. Táto úroveň bola založená na špecifikácii predloženej oznamovateľom.
(2)
Obvyklou praxou však je, že úroveň čistoty sa zakladá na špecifikáciách vypracovaných Organizáciou OSN pre výživu a poľnohospodárstvo (FAO) týkajúcich sa čistoty a úrovne nečistôt obsiahnutých v účinných látok. V špecifikácii FAO pre nicosulfurón (3) sa udáva minimálna čistota 910 g/kg. Táto špecifikácia bola zahrnutá do hodnotiacej správy týkajúcej sa nicosulfurónu, ktorá bola preskúmaná spôsobom peer review členskými štátmi a Európskym úradom pre bezpečnosť potravín (EFSA) a 29. novembra 2007 predložená Komisii vo forme vedeckej správy EFSA (4). Hoci je Spoločenstvo oprávnené stanoviť vlastnú úroveň ochrany verejného zdravia, zdravia zvierat a životného prostredia, všeobecnou praxou je používanie úrovní FAO. Aby mohli aj iní výrobcovia, ktorí spĺňajú požiadavky úrovne FAO, uvádzať svoje výrobky na trh, je potrebné, aby sa špecifikácie zodpovedajúcim spôsobom prispôsobili.
(3)
Preto je odôvodnené zmeniť úroveň minimálnej čistoty pre nicosulfurón.
(4)
Keďže podľa článku 2 smernice 2008/40/ES sa vyžaduje, aby členské štáty uplatňovali ustanovenia, ktorými sa zavádza táto smernica, od 1. júla 2009, aj upravená špecifikácia pre nicosulfurón by sa mala začať uplatňovať od tohto dátumu bez toho, aby boli dotknuté iné termíny stanovené v článku 3 smernice 2008/40/ES. V dôsledku toho by táto smernica mala nadobudnúť účinnosť čo najskôr.
(5)
Preto je vhodné smernicu 91/414/EHS zodpovedajúcim spôsobom zmeniť a doplniť.
(6)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Pri položke 176 (nicosulfurón) prílohy I k smernici 91/414/EHS sa v stĺpci 4 (čistota) znenie „930 g/kg“ nahrádza znením „910 g/kg“.
Článok 2
Členské štáty prijmú a uverejnia najneskôr do 30. júna 2009 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia uplatňujú od 1. júla 2009.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dňom jej uverejnenia v Úradnom vestníku Európskej únie.
Článok 4
Táto smernica je určená členským štátom.
V Bruseli 25. mája 2009